送張彥輔赴闕
作者：朱熹
朝代：宋

paragraphs: 執手何草草，送君千里道。
君行入脩門，披膽謁至尊。
問君此去談何事，袖有諫書三萬字。
明堂封禪不要論，智名勇功非所敦。
願言中興聖天子，脩政攘夷從此始。
深仁大義天與通，農桑萬里長春風。
朝綱清夷軍律舉，邊屯不驚卧哮虎。
一朝决策向中原，著鞭寧許他人先。